钦定古今图书集成/历象汇编/历法典/第074卷 > 章俊卿考索 > 历元不同
## 钦定古今图书集成/历象汇编/历法典/第074卷 > 章俊卿考索 > 历元不同

《东汉志》曰：“黄帝造历，元起辛卯，颛帝用乙卯，虞用戊
午，夏用丙寅，商用甲寅，周用丁巳，鲁用庚子，汉承秦，
初用乙卯。”〈秦用颛帝历也〉武帝元封七年，作《太初历》元以丁
丑，《章帝四分历》元以庚申，《太初》以上诸历，所谓六历
也。六历之书，《前汉·艺文志》载之详矣，其起历之元，必
于此乎见之。自太初以来，历起皆有元，诸志所载历
法，必先推其元之所起，以为积算之纪纲。故太初元
法四千六百一十七年。

范蔚宗以四千五百六十为元，与古不同。《太初》并闰岁之月总计之也。《三纪》，大备之意。

《三统》，《上元》，十四万三千岁。〈见汉志〉《乾象》元法：七千三百
七十八年。《正历》元法：九万七千一年。〈晋武帝太始中刘智造〉《通
历》甲子元法推开辟之始，亦九万七十年。〈晋王朔之〉《三纪
甲子》，元法八万三千八百四十一年。〈蔡邕〉“张宾《甲子元
法》，积四百万馀算；刘焯《甲子元法》，积一百万馀算。”一
行历本议积算五千万亿岁。夫数往所以知来也，考
古所以验今也。积算之多，于以见密率之详、推步之
审焉耳。自三皇、五帝至于汉，方数千年，而汉世历家
以三统之数推之，亦已多矣。王朔之复以九万馀年
为开辟之始，张宾、刘焯一行，又以数百万亿为积算，
岂开辟之上复有开辟耶？按后汉顺帝汉安二年，宗
䜣等议：建历之本，必先正元，正元然后定日法，日法
定然后度周天，以定分至也。又按灵帝时，冯光言盗
贼之起，由历元不一。蔡邕力辨其非，以为咎不在此。

元，何者为是？尝观唐傅仁均作《戊寅历》，所以武德元
年为历始。〈高祖以戊寅岁甲月登极〉而岁朔迟疾、交会及五星皆
有加减。至九年，复用上元积算。五代晋高祖时，马重
绩作《调元历》，不复推古上元，止以唐天宝十四载为
元，行之辄差，遂复用唐末《崇元历》。揆此二事，则推历
起元，止据目前，考验无证，则其术失之浅；上推“开辟，
冥测洪濛”，则其术近乎迂也。必用太史公《三纪大备》
之法。范蔚宗纪元之日，推上元甲子，四千五百馀年，
以时考之，不近不远；以术言之，不浅不迂矣。〈四分历仲纪之
元起孝文帝后元三年〉